ELŐTERJESZTÉS

**Szombathely Megyei Jogú Város Közgyűlésének 2017. február 2-i ülésére**

**Beszámoló a gázfelülvizsgálattal összefüggő ügyek vizsgálatára létrehozott ideiglenes bizottság tevékenységéről**

A Közgyűlés a gáz csatlakozó vezetékek és felhasználói berendezések műszaki-biztonsági felülvizsgálatáról szóló 19/2012. (VII. 20.) NGM rendelet szerinti gázfelülvizsgálatokkal kapcsolatos problémákkal összefüggésben beérkező egyedi bejelentések megvizsgálására és intézkedési javaslat megtételére, az SZMSZ 50. §-a alapján 2016. december 31. napjáig létrehozta az 5 főből álló ad hoc bizottságot, amely az alábbi tagokból áll:

a) Kántás Zoltán (elnök, városi képviselő)

b) Rettegi Attila (városi képviselő)

c) Kelemen Krisztián (városi képviselő)

d) Szijártó Győző

e) Kolman Gabriella

A Közgyűlés határozata alapján a szombathelyi lakásszövetkezetek elnökei a bizottság ülésén tanácskozási joggal voltak jogosultak részt venni. A Közgyűlés felkérte az ad hoc bizottság elnökét, hogy a bizottság működésének ügyrendjét dolgozza ki, és terjessze az ad hoc bizottság elé elfogadásra. Az SZMSZ 50. § (5) bekezdése értelmében az ad hoc bizottság feladatának elvégzése után munkájáról köteles a Közgyűlésnek írásban beszámolni. Ezen kötelezettségnek eleget téve az alábbi beszámolót terjesztem a Tisztelt Közgyűlés elé:

A Bizottság az alakuló ülését 2015. november 5-én tartotta, ahol 3 napirendi pontot tárgyalt meg.

1. Javaslat "A gázfelülvizsgálattal összefüggő ügyek vizsgálatára" létrehozott ideiglenes bizottság ügyrendjének elfogadására „A gázfelülvizsgálattal összefüggő ügyek vizsgálatára” létrehozott ideiglenes bizottság „A gázfelülvizsgálattal összefüggő ügyek vizsgálatára” létrehozott ideiglenes bizottság
2. Az Égáz-Dégáz Földgázelosztó Zrt. tájékoztatója a gáz csatlakozó vezetékek és felhasználói berendezések műszaki-biztonsági felülvizsgálatáról szóló 19/2012.(VII.20.) NGM rendelet szerinti gázfelülvizsgálatokkal kapcsolatos tapasztalatokról (szóbeli előterjesztés)
3. Egyéb beszámoló az eddig történt intézkedésekről (szóbeli)

Gombás Róbert, az ÉGÁZ-DÉGÁZ Zrt. üzemegység vezetője beszámolójában elmondta, hogy 2012. szeptember 1-én lépett hatályba a 19/2012 MGM rendelet, mely a felhasználó berendezések műszaki felülvizsgálatáról szól. Ez a rendelet határozza meg a műszaki-biztonsági felülvizsgálat idejét, valamint felülvizsgálatra jogosultak körét is. Első körben az 1981. január 1-je előtti vagy ismeretlen időpontban üzembe helyezett készülékeket és vezetékeket kellett felülvizsgálni, amit az ingatlan tulajdonosok által történt megrendelések alapján 2015. december 31-éig kellett elvégezni. Következő fázis a 2016. január 1-jétől a mérésügyi törvény végrehajtási rendeletében meghatározott időszakos gázméréssel összefüggő gázmérő cseréjekor merül fel, azzal egyidejűleg kell elvégezni a korábban el nem végzett fogyasztási helyeken a felülvizsgálatot az ingatlan tulajdonos kérésére. A felülvizsgálatokhoz összesen 5958 db megrendelés érkezett a társaságunkhoz, amiből 5353 db volt, ami 1981. január 1-je előtti vagy ismeretlen időpontban került üzembe helyezésre. Ezekből a felülvizsgálatokból 69 db kivételével valamennyit elvégeztük. 69 db azért nem került felülvizsgálatra, mivel ezeken a fogyasztási helyeken nincsen gázmérő pillanatnyilag átalakítás vagy egyéb okok miatt.

Az ülésen Dr. Károlyi Ákos jegyző elmondta, hogy a hivatal elsősorban szociális vonalon találkozott a gázfelülvizsgálat által kapcsolatos problémákkal. Mind a három esetben az önkormányzat krízis támogatással tudott segíteni.

A gázfelülvizsgálattal összefüggő ügyek vizsgálatára létrehozott ideiglenes bizottság a napirendi pontokhoz tartozó előterjesztéseket és határozati javaslatokat megtárgyalta és elfogadta.

A Bizottság következő ülésére 2016. február 4-én került sor. A Bizottság **„A gáz csatlakozó vezetékek és felhasználói berendezések műszaki-biztonsági felülvizsgálatáról szóló 19/2012. (VII. 20.) NGM rendelet szerinti gázfelülvizsgálatokkal kapcsolatos tapasztalatok”** napirendet megtárgyalta, és elfogadta, azzal a módosítással, hogy az ÉGÁZ-DÉGÁZ a pályázatot megnyert céget felkéri, hogy a társasházak és lakásszövetkezetek képviselőivel vegye fel a kapcsolatot egy közös kivitelezési egyeztetésre ( 3/2016. (02.04.) sz. Gázfelülvizsg. Id. Biz. határozat).

Gombás Róbert jelezte, hogy a Váci utcában a lakók gázszagot éreztek, a szakemberek a szükséges méréseket elvégezték, megállapították, hogy valóban gázszivárgás problémája áll fent. A főcsapot a 38-as számú háznál elzárták, és erről a lakókat értesítették. A Bizottság elnökeként felkértem Gombás Róbertet, hogy ezentúl a társasház kezelőjét is értesítsék ilyen probléma esetén.

Március 17-én Gombás Róbert megkeresésre került, mivel az írásban kiküldött kérésre válasz nem érkezett arra vonatkozóan, hogy a pályázatot elnyert cég vegye fel a kapcsolatot a társasházak képviselőivel. Gombás Róbert elmondta, hogy mivel még nincs döntés, ezért nem kapott az Önkormányzat választ.

Szombathely Megyei Jogú Város Önkormányzata felkereste a lakásszövetkezetek elnökeit 2016. márciusában, hogy milyen előrelépések történtek és az alábbi tájékoztatásokat kapta:

BEM Lakásszövetkezet: Megkereste a felülvizsgáló cég képviselője őket (egy győri cég). Összehívta az igazgatóságot Dr. Beliznai Pálné, mivel azt az információt kapta, hogy bizonyos házakat kizártak. Nem kívántak élni a lehetőséggel, saját maguk oldják meg. A Váci 7. lesz az első, amelyre 2016.03.21-én került sor. A gázszolgáltatást aznapra kikapcsoltatta és szerdára kérték a visszakapcsolást. A felülvizsgálati díjat így ők állják.

Bartók Béla Lakásszövetkezet: 660 lakásra készíttettek ideiglenes felülvizsgálatot, és ez alapján visszavonták a kérelmüket. A 2016.03.10-i rendelet hatályba lépését várták, a légellátási terv megszűnésére vonatkozóan. Önállóan a 2016-os évben megoldják.

Perint Lakásszövetkezet: Körülbelül 45 felülvizsgálatból 32-t csináltattak meg, a maradékot felül akarták vizsgáltatni, de mivel a Bem József utcában is kizártak lakásokat, így ők is úgy döntöttek, hogy maguk oldják meg. A Gázműben leadták a jegyzőkönyvet.

Savaria Lakásszövetkezet: Két tömböt megvizsgáltattak, a másik kettőt visszamondták, azt saját maguk megoldották. A Barátság u. 2-16 és 23-37 rendben volt, a Szent Márton utcát és a Hunyadi utcát megoldják maguk.

Gombás Róbert üzemegység vezető ismét megkeresésre került, aki e-mailen tájékoztatatott 2016. 04.12-én, hogy a gázmérővel rendelkező társasházak csatlakozó vezetékének műszaki-biztonsági felülvizsgálat elvégzésére a mai napig még nem került kiválasztásra a felülvizsgálatot elvégző vállalkozás.

Gombás Róbert úr Szombathely város területén a gázfelülvizsgálat állapotáról az alábbi tájékoztatást adta 2016. novemberében:

A gázmérővel rendelkező társasházak csatlakozó vezetékének műszaki-biztonsági felülvizsgálata 2016. október 14-én befejeződött.

A 2016-os évtől a tulajdonosoknak a gázmérő hitelesítésekkel egy időben kell kérniük a felhasználói berendezés (fogyasztói vezeték, gázkészülékek) műszaki-biztonsági felülvizsgálatának elvégzését. Szombathely területén 61 db fogyasztási helyen a felülvizsgálat 2016. október 31.-ig megtörtént.

Szombathely területén 26 db fogyasztási helyen a felhasználói berendezés (fogyasztói vezeték, gázkészülékek) felülvizsgálatának elvégzése, 2016. december 31-ig befejeződött a január 12-i tájékoztató e-mail értesítés alapján. A felülvizsgálatról kapott tájékoztató szerint 2016. évben Szombathely területén a fogyasztók megrendelése alapján 116 db fogyasztási helyen végzett az ÉGÁZ-DÉGÁZ Földgázelosztó Zrt. műszaki-biztonsági felülvizsgálatot. A 116 fogyasztási helyből 97 db megfelelt, 3 db nem felelt meg, 8 db visszavonta, 8 db zárt lakás volt.

Kérem a Tisztelt Közgyűlést, hogy a bizottsági beszámolót megtárgyalni, és a határozati javaslatot elfogadni szíveskedjék.

Szombathely, 2017. január „ ”

**/: Kántás Zoltán :/**

**a bizottság elnöke**

**Határozati javaslat**

**.../2017. (II. 2.) Kgy. sz. határozat**

A Közgyűlés úgy dönt, hogy a „Beszámoló a gázfelülvizsgálattal összefüggő ügyek vizsgálatára létrehozott ideiglenes bizottság tevékenységéről” című előterjesztést az SZMSZ 50. § (5) bekezdése alapján elfogadja.

**Felelősök:** Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője)

**Határidő:** Azonnal